钦定古今图书集成/明伦汇编/官常典/第796卷 > 赵良弼
## 钦定古今图书集成/明伦汇编/官常典/第796卷 > 赵良弼

按《元史》本传：“良弼，字辅之，女直人也。本姓术，《要甲音
讹》为赵家，因以赵为氏。父悫，金威胜军节度使，谥忠
闵。悫长子良贵，嵩汝招讨使。良贵子谠，许州兵官。悫
从子良材，守太原，俱死事。良弼明敏多智略，初举进
士，教授赵州。世祖在潜藩，召见，占对称旨。会立邢州
安抚司，擢良弼为幕长。邢久不得善吏，且当要冲，使”
者旁午，民多逃去。良弼区画有方，事或掣制，则请诸
藩邸。再阅岁，凡六往返，所请无不从。脱兀脱以断事
官镇邢，其属要结罪废者，交构嫌隙，动相阻挠。世祖
时，征云南，良弼驰驿白其事，遂黜脱兀脱，罢其属，邢
大治，户口增倍。世祖在潜藩时，分地在关陕，奏以廉
希宪、商挺宣抚陕西，以良弼参议司事。阿蓝荅儿当
国，惮世祖英武，谗于宪宗，遂以阿蓝荅儿为陕西省
左丞相，刘太平参知攻事，钩校京兆钱谷，锻炼群狱，
死者二十馀人，众皆股栗。良弼力陈大义，词气恳款，
二人卒不能诬，故宣抚司一无所坐。己未七月，世祖
南征，召参议元帅事，兼江淮安抚使。亲执桴鼓，率先
士卒，五战皆捷。禁焚庐舍，杀降民，所至宣布恩德，民
皆按堵。既渡江攻鄂州，闻宪宗崩，世祖北还。良弼陈
时务十二事，言皆有征。至卫，遣如京兆察访秦、蜀人
情事宜。不逾月，具得实，还报曰：“宗王穆哥无他心，宜
以西南六盘悉委属之。浑都海屯军六盘，士马精强，
咸思北归，恐事有不意。纽邻总秦川蒙古诸军，多得
秦、蜀民心，年少鸷勇，轻去就，当宠以重职，疾解其兵
柄。”刘太平、霍鲁怀今行尚书省事，声言办集粮饷，阴
有据《秦蜀志》。百家奴、刘黑马、汪惟正兄弟蒙被德惠，
俱悉心俟命。其言皆见采用。庚申，良弼凡五上言劝
进曰：“今中外皆愿大王早进正宸，以安天下，事势如
此，岂容中止？社稷安危，间不容发。”世祖嘉之。既即位，
立陕西四川宣抚使，复以廉希宪、商挺为使副，良弼
为参议。良弼先行，谋诸断事官，八春曰：“今浑都海日
夜思北归，纽邻迁延不即行。当先遣使奉上旨促纽
邻入朝，刘太平速还京兆。”八春从其议。至则纽邻果
移营将入泾，刘太平将趋六盘，闻命乃止。后浑都海
果叛北归，良弼与汪惟正、刘黑马二宣抚决议，执浑
都海之党元帅乞台不花、迷立火者诛之。希宪及挺
虑有擅杀名，遣使入奏待罪。良弼具密状授使者，言：
“始遣捕二帅时，止令囚以俟报，臣窃以为张皇不便，
宜急诛之。擅杀在臣，实不在宣抚司。上若怒希宪等，
愿使者即出此奏。”帝竟不问。使者以奏白政府，咸以
良弼为长者，升参议陕西省事。蜀人费寅以私憾诬
廉希宪、商挺在京兆有异志者九事，以良弼为征。帝
召良弼诘问，良弼泣曰：“二臣忠良，保无是心，愿剖臣
心以明之。”帝意不释。会平李璮，得王文统交通书，益
有疑二臣意，切责良弼，无所不至，至欲断其舌。良弼
誓死不少变，帝意乃解。费寅卒以反诛。至元七年，以
良弼为经略使，领高丽屯田。良弼言屯田不便，固辞。
遂以良弼奉使日本。先是，至元初，数遣使通日本，卒
不得要领，于是良弼请行，帝悯其老，不许。良弼固请乃授秘书监以行。良弼奏：“臣父兄四人死事于金，乞
命翰林臣文其碑，臣虽死绝域，无憾矣。”帝从其请，给
兵三千以从。良弼辞，独与书状官二十四人俱。舟至
《金津岛》，其国人望见使舟，欲举刃来攻。良弼舍舟登
岸喻旨，金津守延入板屋，以兵环之，灭烛大噪，良弼
凝然自若。天明，其国太宰府官陈兵四山，问使者来
状。良弼数其不恭罪，仍喻以礼意。太宰官愧服，求国
书，良弼曰：“必见汝国王始授之。”越数日，复来求书，且
曰：“我国自太宰府以东，上古使臣未有至者。今大朝
遣使至此，而不以国书见授，何以自信？”良弼曰：“隋文
帝遣裴清来王，郊迎成礼，唐太宗、高宗时遣使，皆得
见王，王何独不见大朝使臣乎？”复索书不已，诘难往
复数四，至以兵胁良弼，良弼终不与，但颇录本示之。
后又声言大将军以兵十万来求书，良弼曰：“不见汝
国王，宁持我首去，书不可得也。”日本知不可屈，遣使
价十二人入觐，仍遣人送良弼至对马岛。十年五月，
良弼至自日本，入见。帝询知其故，曰：“卿可为不辱君
命矣。”后帝将讨日本，三问，良弼言：“臣居日本岁馀，睹
其民俗，狠勇嗜杀，不知有父子之亲、上下之礼。其地
多山水，无耕桑之利。得其人不可役，得其地不加富。
况舟师渡海，海风无期，祸害莫测，是谓以有用之民
力，填无穷之巨壑也。臣谓勿击便。”帝从之。十一年十
二月，以良弼同佥书枢密院事。丞相伯颜伐宋，良弼
言：“宋重兵在扬州，宜以大军先𢭏钱塘。”后讫如其计。
又言：“宋亡，江南士人多废学，宜设经史科以育人材，
定律令以戢奸吏。”卒皆用其议。帝尝从容问曰：“高丽，
小国也，匠工奕技，皆胜汉人，至于儒人，皆通经书，学
孔、孟。汉人惟务课赋吟诗，将何用焉？”良弼对曰：“此非
学者之病，在国家所尚何如耳。尚诗赋则人必从之，
尚经学则人亦从之。”良弼屡以疾辞。十九年，得旨居
怀孟。良弼别业在温县，故有地三千亩，乃析为二，六
与怀州，四与孟州，皆永隶庙学，以赡生徒，自以出身
儒素，示不忘本也。或问为治，良弼曰：“必有忍，乃其有
济。人性易发而难制者，惟怒为甚。必克己，然后可以
制怒，必顺理，然后可以忘怒。能忍所难忍，容所难容，
事斯济矣。”二十三年卒，年七十。赠推忠翊运功臣、太
保、仪同三司，追封韩国公，谥文正。子训，陕西平章政
事。